CELEX: 32021D0542
Language: da
Date: 2021-03-26 00:00:00
Title: Rådets afgørelse (FUSP) 2021/542 af 26. marts 2021 om ændring af afgørelse (FUSP) 2020/472 om Den Europæiske Unions militæroperation i Middelhavsområdet (EUNAVFOR MED IRINI)

29.3.2021   
               
               
                  DA
               
               
                  Den Europæiske Unions Tidende
               
               
                  L 108/57
               
            
         RÅDETS AFGØRELSE (FUSP) 2021/542
         af 26. marts 2021
         om ændring af afgørelse (FUSP) 2020/472 om Den Europæiske Unions militæroperation i Middelhavsområdet (EUNAVFOR MED IRINI)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 42, stk. 4, og artikel 43, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 31. marts 2020 vedtog Rådet afgørelse (FUSP) 2020/472 (1), der indførte Den Europæiske Unions militæroperation i Middelhavsområdet (EUNAVFOR MED IRINI).
                  
               
                     (2)
                  
                  
                     I forbindelse med den strategiske revision af operationen besluttede Den Udenrigs- og Sikkerhedspolitiske Komité, at EUNAVFOR MED IRINI bør forlænges indtil den 31. marts 2023.
                  
               
                     (3)
                  
                  
                     Ordningerne for bortskaffelse af våben og hertil knyttet materiel, der beslaglægges i forbindelse med gennemførelsen af FN's våbenembargo mod Libyen, herunder oplagring, destruktion eller overførsel af beslaglagte genstande til en medlemsstat eller til en tredjepart, i overensstemmelse med De Forenede Nationers Sikkerhedsråds resolution 2292 (2016), bør præciseres nærmere.
                  
               
                     (4)
                  
                  
                     I medfør af artikel 5 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i udarbejdelsen og gennemførelsen af Unionens afgørelser og aktioner, som har indvirkning på forsvarsområdet. Danmark deltager derfor ikke i vedtagelsen af denne afgørelse, som ikke er bindende for og ikke finder anvendelse i Danmark, og deltager ikke i finansieringen af denne operation —
                  
               VEDTAGET DENNE AFGØRELSE:
         
            Artikel 1
            I afgørelse (FUSP) 2020/472 foretages følgende ændringer:
            
                        1)
                     
                     
                        Artikel 2, stk. 5, affattes således:
                        
                           »5.   I betragtning af de exceptionelle operative krav og på opfordring af en medlemsstat kan EUNAVFOR MED IRINI foretage omdirigering af fartøjer til havne i den pågældende medlemsstat og bortskaffelse af våben og hertil knyttet materiel, der beslaglægges i overensstemmelse med stk. 3, herunder ved oplagring, destruktion eller overførsel til en medlemsstat eller til en tredjepart. De havne, som fartøjer kan omdirigeres til, angives i operationsplanen.
                           Udvalget under Den Europæiske Fredsfacilitet træffer på forslag af den øverstbefalende for EU-operationen afgørelse om det endelige bestemmelsessted for beslaglagte våben og hertil knyttet materiel, herunder oplagring, destruktion eller overførsel inden for Unionen. Der træffes imidlertid afgørelse af Den Udenrigs- og Sikkerhedspolitiske Komité (PSC) om overførsel af beslaglagte genstande uden for Unionen i overensstemmelse med UNSCR 2292 (2016) på forslag af den øverstbefalende for EU-operationen, medmindre en medlemsstat anmoder om at sagen henvises til Rådet. En sådan overførsel af beslaglagte genstande uden for Unionen skal ske under overholdelse af principperne i Rådets fælles holdning 2008/944/FUSP (*1) og gældende nationale regler og procedurer for våbeneksportkontrol; den skal foretages med forbehold af de betingelser og garantier, der er fastsat af henholdsvis PSC eller Rådet, under behørig hensyntagen til procedurerne i Rådets afgørelse (FUSP) 2021/509 (*2), navnlig metoden til analyse af risici og sikkerhedsforanstaltninger, og den må ikke omfatte dødbringende militært udstyr eller dødbringende militære platforme.
                           En medlemsstat, der bistår EUNAVFOR MED IRINI med bortskaffelse af beslaglagte våben og hertil knyttet materiel, forpligter sig til inden for rammerne af sin nationale lovgivning og sine nationale procedurer hurtigst muligt at afslutte de procedurer, der er nødvendige for at muliggøre bortskaffelse af beslaglagte genstande. EUNAVFOR MED IRINI udsteder en bortskaffelsesattest til den pågældende medlemsstat.
                           Den Europæiske Fredsfacilitet afholder omkostningerne til oplagring og bortskaffelse af våben og hertil knyttet materiel, som EUNAVFOR MED IRINI har beslaglagt inden for sit indsatsområde, herunder omkostninger i forbindelse med de nødvendige havnetjenester. Den Europæiske Fredsfacilitet afholder også omkostningerne i forbindelse med ethvert finansielt ansvar som følge af omdirigering af et fartøj eller af efterfølgende handlinger i forbindelse med transport, oplagring og bortskaffelse af beslaglagte genstande, undtagen i tilfælde af grov uagtsomhed eller forsætlig forsømmelse fra den medlemsstats side, der bistår med bortskaffelsen, eller fra en af dens befuldmægtigedes side. Enhver indtægt, som tilfalder en medlemsstat gennem bortskaffelse af beslaglagte våben og hertil knyttet materiel, overføres til Den Europæiske Fredsfacilitet under behørig hensyntagen til de relevante nationale eller retlige procedurer i den pågældende medlemsstat.
                           EUNAVFOR MED IRINI, repræsenteret ved den øverstbefalende for EU-operationen, kan indgå en administrativ ordning med de relevante myndigheder i en medlemsstat, der bistår med omdirigering af et fartøj eller med bortskaffelse af beslaglagte våben og hertil knyttet materiel, med henblik på gennemførelsen af dette stykke.
                           Dette stykke finder anvendelse på igangværende beslaglæggelses- og bortskaffelsesprocedurer.
                        
                        
                           (*1)  (Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr (EUT L 335 af 13.12.2008, s. 99)."
                        
                        
                           (*2)  Rådets afgørelse (FUSP) 2021/509 af 22. marts 2021 om oprettelse af en europæisk fredsfacilitet og om ophævelse af afgørelse (FUSP) 2015/528 (EUT L 102 af 24.3.2021, s. 14).«"
                        
                     
                  
                        2)
                     
                     
                        I artikel 13 tilføjes følgende stykke:
                        
                           »3.   For perioden fra den 1. april 2021 til den 31. marts 2023 er referencebeløbet for de fælles udgifter til EUNAVFOR MED IRINI 16 900 000 EUR. Den procentdel af referencebeløbet, der er omhandlet i artikel 46, stk. 2, i afgørelse (FUSP) 2021/509, er 10 % i forpligtelsesbevillinger og 10 % i betalingsbevillinger.«
                        
                     
                  
                        3)
                     
                     
                        Artikel 15, stk. 2, affattes således:
                        
                           »2.   EUNAVFOR MED IRINI udløber den 31. marts 2023.«
                        
                     
                  
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 26. marts 2021.
            
               
                  På Rådets vegne
               
               A.P. ZACARIAS
               
                  Formand
               
            
         
         
            (1)  Rådets afgørelse (FUSP) 2020/472 af 31. marts 2020 om Den Europæiske Unions militæroperation i Middelhavsområdet (EUNAVFOR MED IRINI) (EUT L 101 af 1.4.2020, s. 4).